Document ID: 32013R0151

KOMISIJOS DELEGUOTASIS REGLAMENTAS (ES) Nr. 151/2013
2012 m. gruodžio 19 d.
kuriuo Europos Parlamento ir Tarybos reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų yra papildomas nuostatomis dėl techninių reguliavimo standartų, kuriais patikslinami sandorių duomenų saugyklų skelbtini ir teiktini duomenys ir nustatomi veiklos standartai, susiję su sandorių duomenų saugyklų duomenų apibendrinimu, palyginimu ir prieiga
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į Europos Centrinio Banko nuomonę (1),
atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (2), visų pirma į jo 81 straipsnio 5 dalį,
kadangi:
(1)
svarbu aiškiai nustatyti atitinkamas sutartis ir atitinkamas jų sandorio šalis. Taikant funkcinį požiūrį, sandorių duomenų saugyklų duomenis naudojantys subjektai turėtų būti vertinami pagal jų turimą kompetenciją ir atliekamas funkcijas;
(2)
Europos vertybinių popierių ir rinkų institucija (EVPRI) turėtų turėti prieigą prie visų sandorių duomenų, kuriuos saugo sandorių duomenų saugyklos, kad galėtų prižiūrėti sandorių duomenų saugyklas, teikti prašymus pateikti informacijos, imtis atitinkamų priežiūros priemonių ir stebėti, ar nereikia panaikinti sandorių duomenų saugyklos registracijos;
(3)
atsižvelgiant į atsakomybę, kuri EVPRI nustatyta pagal 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) (3), ir Reglamentą Nr. 648/2012, EVPRI turėtų būti suteikta prieiga pagal skirtingus įgaliojimus. Atskirų EVPRI darbuotojų prieiga prie duomenų turėtų atitikti kiekvieną iš šių konkrečių įgaliojimų;
(4)
Europos sisteminės rizikos valdyba (ESRV), EVPRI ir susiję Europos centrinių bankų sistemos (ECBS) nariai, įskaitant kai kuriuos nacionalinius centrinius bankus ir atitinkamas Sąjungos vertybinių popierių ir rinkų institucijas, turi įgaliojimus stebėti ir palaikyti Sąjungos finansinį stabilumą, todėl turėtų turėti prieigą prie visų sandorio šalių sandorių duomenų, kad galėtų atlikti atitinkamas savo užduotis šioje srityje;
(5)
pagrindinių sandorio šalių priežiūros ir kontrolės institucijoms prieiga reikalinga tam, kad jos galėtų veiksmingai vykdyti savo pareigas tokių subjektų atžvilgiu, todėl jos turėtų turėti prieigą prie visos šiems įgaliojimams vykdyti reikalingos informacijos;
(6)
atitinkamiems ECBS nariams prieiga reikalinga tam, kad jie galėtų atlikti savo pagrindines užduotis, visų pirma vykdyti emisijos centrinio banko funkcijas, savo su finansiniu stabilumu susijusius įgaliojimus ir kai kuriais atvejais kai kurių sandorio šalių rizikos ribojimo priežiūrą. Kadangi tam tikri ECBS nariai pagal nacionalinius teisės aktus turi skirtingus įgaliojimus, jiems prieiga prie duomenų turėtų būti suteikta pagal skirtingus įgaliojimus, nustatytus Reglamento (ES) Nr. 648/2012 81 straipsnio 3 dalyje;
(7)
atitinkamų Sąjungos vertybinių popierių ir rinkų institucijų pagrindinė pareiga yra užtikrinti investuotojų apsaugą jų jurisdikcijoje, todėl joms turėtų būti suteikta prieiga prie sandorių duomenų, susijusių su rinkomis, dalyviais, produktais ir pagrindinėmis priemonėmis, kuriems taikomi jų priežiūros ir vykdymo užtikrinimo įgaliojimai;
(8)
pagal 2004 m. balandžio 21 d. Europos Parlamento ir Tarybos direktyvos 2004/25/EB dėl įmonių perėmimo pasiūlymų (4) 4 straipsnį paskirtoms institucijoms turėtų būti suteikta prieiga prie duomenų, susijusių su akcijų išvestinių finansinių priemonių sandoriais, kai šių sandorių pagrindine priemone leidžiama prekiauti į jų jurisdikciją patenkančioje reguliuojamoje rinkoje, jos emitento juridinis adresas patenka į jų jurisdikciją arba kai tai yra siūlytojas, teikiantis tokios įmonės vardu pasiūlymus, o jo siūlomas atlygis apima vertybinius popierius;
(9)
Energetikos reguliavimo institucijų bendradarbiavimo agentūrai (ACER) prieiga turėtų būti suteikta tam, kad ji galėtų stebėti didmenines energijos rinkas, siekdama nustatyti piktnaudžiavimo rinka atvejus ir užkirsti jiems kelią bendradarbiaudama su nacionalinėmis reguliavimo institucijomis, ir kad galėtų stebėti didmenines energijos rinkas, siekdama nustatyti piktnaudžiavimo rinka atvejus ir užkirsti jiems kelią pagal 2011 m. spalio 25 d. Europos Parlamento ir Tarybos reglamentą (ES) Nr. 1227/2011 dėl didmeninės energijos rinkos vientisumo ir skaidrumo (5). Todėl ACER turėtų turėti prieigą prie visų sandorių duomenų saugyklos saugomų duomenų, susijusių su energetikos išvestinėmis finansinėmis priemonėmis;
(10)
Reglamentas (ES) Nr. 648/2012 taikomas tik prekybos duomenims, o ne ikiprekybiniams duomenims, kaip antai nurodymams prekiauti, privalomiems pagal Reglamentą (ES) Nr. 1227/2011. Todėl šiuo tikslu sandorių duomenų saugyklų nereikėtų laikyti tinkamu informacijos, reikalingos ACER, šaltiniu;
(11)
prieigai prie sandorių duomenų saugyklų duomenų taikant funkcinį požiūrį, esminį vaidmenį atlieka rizikos ribojimo priežiūra. Įvairios valdžios įstaigos taip pat gali turėti rizikos ribojimo priežiūros įgaliojimus. Todėl prieiga prie sandorių duomenų apie atitinkamus subjektus turėtų būti užtikrinta visoms valdžios institucijoms, nurodytoms Reglamento (ES) Nr. 648/2012 81 straipsnio 3 dalyje;
(12)
subjektai, naudojantys sandorių duomenų saugyklų duomenis pagal Reglamento (ES) Nr. 648/2012 81 straipsnio 3 dalį, privalėtų laikytis politikos, kuria užtikrinama, kad prieigą prie informacijos turėtų tik atitinkami asmenys, naudojantys informaciją aiškiai apibrėžtu ir teisiškai pagrįstu tikslu, ir kuria aiškiai numatomi kiti asmenys, kuriems gali būti suteiktas leidimas tokius duomenis naudoti, taip pat tie subjektai turėtų užtikrinti šios politikos vykdymą;
(13)
prieiga prie duomenų turėtų būti nustatyta pagal tris apibendrinimo lygius. Sandorių duomenys turėtų apimti atskirų sandorių duomenis; pozicijų duomenys turėtų būti susieti su apibendrintais duomenimis, susijusiais su atskirų sandorio šalių pozicijomis pagal pagrindinę priemonę ir (arba) produktą; apibendrinti sąlyginiai duomenys turėtų atitikti bendras pozicijas pagal pagrindinę priemonę ir (arba) produktą, nenurodant sandorio šalių duomenų. Suteikiant prieigą prie sandorių duomenų kartu būtų suteikiama ir prieiga prie pozicijos lygmens ir apibendrintų duomenų. Suteikiant prieigą prie pozicijų duomenų kartu būtų suteikiama ir prieiga prie apibendrintų duomenų, tačiau ne prie sandorio lygmens duomenų. Tačiau prieiga prie apibendrintų sąlyginių duomenų turėtų būti bendresnio pobūdžio, tad šiuo atveju prieiga prie pozicijos ar sandorio lygmens duomenų suteikiama nebūtų;
(14)
šis reglamentas grindžiamas Europos vertybinių popierių ir rinkų institucijos Komisijai pateiktais techninių reguliavimo standartų projektais;
(15)
pagal Reglamento (ES) Nr. 1095/2010 10 straipsnį prieš pateikdama techninių reguliavimo standartų projektus, kuriais grindžiamas šis reglamentas, EVPRI konsultavosi su atitinkamomis institucijomis ir Europos centrinių bankų sistemos nariais, taip pat surengė atviras viešas konsultacijas dėl tų techninių reguliavimo standartų projektų, išnagrinėjo galimas su jais susijusias sąnaudas ir naudą ir paprašė, kad Vertybinių popierių ir rinkų suinteresuotųjų subjektų grupė, įsteigta pagal Reglamento (ES) Nr. 1095/2010 37 straipsnį, pateiktų savo nuomonę,
PRIĖMĖ ŠĮ REGLAMENTĄ:
1 straipsnis
Apibendrintų duomenų skelbimas
1. Sandorių duomenų saugyklos skelbia Reglamento (ES) Nr. 648/2012 81 straipsnio 1 dalyje nurodytus duomenis, įskaitant bent:
a)
apibendrintus atvirų pozicijų duomenis, išskirstytus pagal išvestinių finansinių priemonių klasę, t. y.:
i)
biržos prekės;
ii)
kreditas;
iii)
valiutos;
iv)
akcijos;
v)
palūkanų norma;
vi)
kita;
b)
apibendrintus sandorių kiekių duomenis, išskirstytus pagal išvestinių finansinių priemonių klasę, t. y.:
i)
biržos prekės;
ii)
kreditas;
iii)
valiutos;
iv)
akcijos;
v)
palūkanų norma;
vi)
kita;
c)
apibendrintus vertės duomenis, išskirstytus pagal išvestinių finansinių priemonių klasę, t. y.:
i)
biržos prekės;
ii)
kreditas;
iii)
valiutos;
iv)
akcijos;
v)
palūkanų norma;
vi)
kita.
2. Duomenys skelbiami interneto svetainėje arba interneto portale, kurie lengvai prieinami visuomenei ir atnaujinami bent kartą per savaitę.
2 straipsnis
Atitinkamų valdžios institucijų prieiga prie duomenų
1. Sandorių duomenų saugykla suteikia prieigą prie visų sandorių duomenų Europos vertybinių popierių ir rinkų institucijai, kad šioji galėtų vykdyti savo priežiūros funkcijas.
2. EVPRI priima vidaus procedūras, kuriomis užtikrinama tinkama darbuotojų prieiga ir visi atitinkami prieigos apribojimai vykdant ne priežiūros veiklą pagal EVPRI įgaliojimus.
3. Sandorių duomenų saugykla Energetikos reguliavimo institucijų bendradarbiavimo agentūrai suteikia prieigą prie visų sandorių duomenų, susijusių su išvestinėmis finansinėmis priemonėmis, kurių pagrindinė priemonė yra energija arba apyvartiniai taršos leidimai.
4. Sandorių duomenų saugykla kompetentingai institucijai, atliekančiai pagrindinės sandorio šalies priežiūrą, ir atitinkamam Europos centrinių bankų sistemos nariui, kontroliuojančiam tą pagrindinę sandorio šalį, tam tikrais atvejais suteikia prieigą prie visų duomenų, susijusių su sandoriais, kurių tarpuskaitą pagrindinė sandorio šalis atliko arba apie kuriuos pranešė.
5. Sandorių duomenų saugykla kompetentingai institucijai, atliekančiai sutarčių, apie kurias pranešta, įvykdymo vietų priežiūrą, suteikia prieigą prie visų sandorių duomenų, susijusių su šiose vietose įvykdytomis sutartimis.
6. Sandorių duomenų saugykla pagal Direktyvos 2004/25/EB 4 straipsnį paskirtai priežiūros institucijai suteikia prieigą prie visų sandorių duomenų, susijusių su išvestinėmis finansinėmis priemonėmis, kurių pagrindinė priemonė yra vertybinis popierius, išleistas įmonės, atitinkančios vieną iš šių sąlygų:
a)
įmonei leista prekiauti į tos priežiūros institucijos jurisdikciją patenkančioje reguliuojamoje rinkoje;
b)
įmonės registruotoji būstinė arba, kai įmonė registruotosios būstinės neturi, pagrindinė buveinė patenka į tos priežiūros institucijos jurisdikciją;
c)
įmonė yra siūlytojas, teikiantis a ir b punktuose numatytų subjektų vardu pasiūlymą, o jo siūlomas atlygis apima vertybinius popierius.
7. Pagal 6 dalį teikiami duomenys apima informaciją apie:
a)
pagrindinius vertybinius popierius;
b)
išvestinių finansinių priemonių klasę;
c)
pozicijos ženklą;
d)
susijusių vertybinių popierių skaičių;
e)
išvestinės finansinės priemonės sandorio šalis.
8. Sandorių duomenų saugykla atitinkamoms Sąjungos vertybinių popierių ir rinkų institucijoms, nurodytoms Reglamento (ES) Nr. 648/2012 81 straipsnio 3 dalies h punkte, suteikia prieigą prie visų sandorių duomenų, susijusių su rinkomis, dalyviais, sutartimis ir pagrindinėmis priemonėmis, priskiriamais tos institucijos kompetencijai pagal jos atitinkamą priežiūros atsakomybę ir įgaliojimus.
9. Sandorių duomenų saugykla Europos sisteminės rizikos valdybai, EVPRI ir atitinkamiems ECBS nariams suteikia prieigą prie sandorių lygmens duomenų, susijusių su:
a)
visomis sandorio šalimis, patenkančiomis į jų atitinkamą jurisdikciją;
b)
išvestinių finansinių priemonių sutartimis, kurių susijęs subjektas yra įsikūręs jų atitinkamoje jurisdikcijoje arba kurių susijęs įsipareigojimas yra atitinkamos jurisdikcijos valstybės skola.
10. Sandorių duomenų saugykla atitinkamam ECBS nariui suteikia prieigą prie pozicijų duomenų, susijusių su išvestinių finansinių priemonių sutartimis to nario leidžiama valiuta.
11. Siekdama sudaryti sąlygas vykdyti sandorio šalių, kurioms taikoma prievolė teikti ataskaitas, rizikos ribojimo priežiūrą, sandorių duomenų saugykla atitinkamiems subjektams, nurodytiems Reglamento (ES) Nr. 648/2012 81 straipsnio 3 dalyje, suteikia prieigą prie tokių sandorio šalių visų sandorių duomenų.
3 straipsnis
Trečiųjų šalių valdžios institucijos
1. Trečiosios šalies, sudariusios tarptautinį susitarimą su Sąjunga, kaip nurodyta Reglamento (ES) Nr. 648/2012 75 straipsnyje, atitinkamai valdžios institucijai sandorių duomenų saugykla suteikia prieigą prie duomenų, atsižvelgdama į trečiosios šalies valdžios institucijos įgaliojimus bei atsakomybę ir laikydamasi atitinkamo tarptautinio susitarimo nuostatų.
2. Trečiosios šalies, atitinkamai valdžios institucijai, sudariusiai bendradarbiavimo susitarimą su EVPRI, kaip nurodyta Reglamento (ES) Nr. 648/2012 76 straipsnyje, sandorių duomenų saugykla suteikia prieigą prie duomenų, atsižvelgdama į trečiosios šalies valdžios institucijos įgaliojimus bei atsakomybę ir laikydamasi atitinkamo bendradarbiavimo susitarimo nuostatų.
4 straipsnis
Duomenų apibendrinimo ir palyginimo veiklos standartai
1. Sandorių duomenų saugykla subjektams, nurodytiems Reglamento (ES) Nr. 648/2012 81 straipsnio 3 dalyje, suteikia prieigą pagal komunikacijos procedūras ir informacijos perdavimo bei referencinių duomenų standartus, plačiai taikomus tarptautiniu lygmeniu.
2. Siekdamos sudaryti sąlygas sandorių duomenų saugykloms apibendrinti ir lyginti skirtingų sandorių duomenų saugyklų duomenis, sandorio šalys kiekvienai išvestinių finansinių priemonių sutarčiai priskiria unikalų sandorio identifikatorių.
5 straipsnis
Prieigos prie duomenų veiklos standartai
1. Sandorių duomenų saugykla registruoja informaciją apie prieigą prie duomenų, suteiktą subjektams, nurodytiems Reglamento (ES) Nr. 648/2012 81 straipsnio 3 dalyje.
2. Šio straipsnio 1 dalyje nurodyta informacija apima:
a)
prieinamų duomenų apimtį;
b)
nuorodą į teisės nuostatas, kuriomis pagal Reglamentą (ES) Nr. 648/2012 ir šį reglamentą suteikiama prieiga prie tokių duomenų.
6 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gruodžio 19 d.

Labels: 12
2
14